चंबा। अटल वर्दी योजना के तहत आने वाली बच्चों की वर्दी की पालीथिन में पैकिंग पर शिक्षा विभाग सख्त हो गया है। शिक्षा विभाग ने स्पष्ट कर दिया है कि कंपनियों को वर्दी पालीथिन को छोड़ अन्य लिफाफों या कपड़े में भेजनी होगी। अगर कंपनियां वर्दी को पालीथिन के लिफाफे में पैक करके भेजती हैं तो तमाम सप्लाई वापस भेज दी जाएगी। इसके अलावा संबंधित कंपनियों को विभाग नोटिस भी देगा। गौर रहे कि सामान सप्लाई करने वाली कंपनियां प्रदेश में पालीथिन पर प्रतिबंध के बावजूद अपना सामान इसी में पैक कर भेज देती हैं। यूज होने के बाद पालीथिन से पर्यावरण दूषित होता है और विभाग के लिए भी इसे ठिकाने लगाना मुश्किल हो जाता है। वर्दियां सप्लाई करने वाली कंपनियों को इस संबंध में पहले ही सावधानी बरतने को कहा गया है। शिक्षा विभाग के कर्मचारी भी वर्दियों की पैकिंग को चेक करेंगे।